
Thiogamma 600 mg plėvele dengtos tabletės
Tiokto rūgštis

Atidžiai perskaitykite visą šį lapelį, prieš pradėdami vartoti vaistą, nes jame pateikiama Jums svarbi informacija.
· Neišmeskite šio lapelio, nes vėl gali prireikti jį perskaityti. 
· Jeigu kiltų daugiau klausimų, kreipkitės į gydytoją arba vaistininką.
-	Šis vaistas skirtas tik Jums, todėl kitiems žmonėms jo duoti negalima. Vaistas gali jiems pakenkti (net tiems, kurių ligos požymiai yra tokie patys kaip Jūsų).
· Jeigu pasireiškė šalutinis poveikis (net jeigu jis šiame lapelyje nenurodytas), kreipkitės į gydytoją arba vaistininką. Žr. 4 skyrių.

Apie ką rašoma šiame lapelyje?

1.	Kas yra Thiogamma ir kam jis vartojamas
2.	Kas žinotina prieš vartojant Thiogamma 
3.	Kaip vartoti Thiogamma  
4.	Galimas šalutinis poveikis

6.	Pakuotės turinys ir kita informacija


1.	Kas yra Thiogamma ir kam jis vartojamas

Tiokto rūgštis yra riebalų rūgštis, įprastai esanti kiekvienoje kūno ląstelėje. Ji reikalinga tam, kad būtų organizmui gaminamas pakankamas energijos, normalioms jo funkcijoms palaikyti, kiekis. 

Be to, tiokto rūgštis turi antioksidacinių savybių. Ji neutralizuoja potencialiai žalingus cheminius junginius, vadinamus laisvaisiais radikalais. Laisvieji radikalai gali sukelti pažeidimus, jeigu jų poveikis tampa nekontroliuojamas dėl ligos, toksinų arba senėjimo.

Thiogamma vartojama skausmo ir parestezijos (deginimo, dūrimo, niežėjimo arba dilgčiojimo) dėl diabetinio nervų pažeidimo (polineuropatijos) gydymui.


2.	Kas žinotina prieš vartojant Thiogamma 

Thiogamma vartoti negalima:
· jeigu yra alergija tiokto rūgščiai arba bet kuriai pagalbinei šio vaisto medžiagai (jos išvardytos 6 skyriuje).

Įspėjimai ir atsargumo priemonės 
Pasitarkite su gydytoju arba vaistininku, prieš pradėdami vartoti Thiogamma.
Taikant gydymą tiokto rūgštimi, tam tikro žmogaus leukocitų antigeno genotipo pacientai (toks genotipas dažniau pasitaiko tarp japonų ir korėjiečių, bet taip pat gali būti nustatytas europidų rasės pacientams) labiau linkę susirgti autoimuniniu insulino sindromu (gliukozės kiekį kraujyje reguliuojančių hormonų sutrikimu, dėl kurio labai sumažėja cukraus kiekis kraujyje).

Vaikams ir paaugliams
Vaikų arba paauglių negalima gydyti Thiogamma, kadangi 
tokio amžiaus pacientų gydymo patirties nėra.

Kiti vaistai ir Thiogamma
Jeigu vartojate ar neseniai vartojote kitų vaistų arba dėl to nesate tikri, apie tai pasakykite gydytojui arba vaistininkui.
Tai itin svarbu, jeigu vartojate:
· cisplatiną (priešvėžinį preparatą);
· metalų junginių (pvz., geležies ir magnio preparatų, pieno produktų (nes sudėtyje yra kalcio). Šių produktų ir preparatų negalima vartoti tuo pačiu metu, kada vartojate Thiogamma. Jeigu iš ryto išgėrėte Thiogamma paros dozę, tai geležies ar magnio preparatų galite vartoti per pietus arba vakare;
· vaistų nuo cukrinio diabeto (insulino ir geriamųjų vaistų), nes gali sustiprėti gliukozės koncentraciją kraujyje mažinantis poveikis. Būtina atidžiai sekti gliukozės koncentraciją kraujyje, ypač gydymo Thiogamma pradžioje. Siekiant išvengti hipoglikemijos simptomų, kai kuriems pacientams gali tekti mažinti insulino arba geriamųjų vaistų nuo diabeto dozę (kiek mažinti dozę, nurodys gydytojas).

Thiogamma vartojimas su maistu, gėrimais ir alkoholiu
Paros dozę reikia išgerti apie 30 minučių prieš pirmą valgymą.
Thiogamma tabletę būtina nuryti nevalgius sveiką, nekramtytą, užgeriant pakankamu kiekiu skysčio (žr. 3 skyrių).
Nevartokite alkoholio gydymo Thiogamma metu. Alkoholis skatina sutrikimų, susijusių su nervų pažeidimu, atsiradimą bei progresavimą, jis gali mažinti gydymo Thiogamma veiksmingumą. Rekomenduojama nevartoti alkoholio net ir laikotarpiais, kai nesigydoma (nevartojama vaistų).

Nėštumas ir žindymo laikotarpis
Jeigu esate nėščia, žindote kūdikį, manote, kad galbūt esate nėščia, arba planuojate pastoti, tai prieš vartodama šį vaistą, pasitarkite su gydytoju arba vaistininku.
Nėščioms ir žindančioms moterims vaisto vartoti draudžiama, išskyrus jeigu gydytojas mano kitaip. 

Vairavimas ir mechanizmų valdymas
Gebėjimo vairuoti ir valdyti mechanizmus neveikia.

Thiogamma sudėtyje yra laktozės ir natrio
Jeigu gydytojas Jums yra sakęs, kad netoleruojate kokių nors angliavandenių, kreipkitės į jį prieš pradėdami vartoti šį vaistą.
Šio vaisto plėvele dengtoje tabletėje yra mažiau kaip 1 mmol (23 mg) natrio, t.y. jis beveik neturi reikšmės.


3.	Kaip vartoti Thiogamma

Visada vartokite šį vaistą tiksliai kaip nurodė gydytojas. Jeigu abejojate, kreipkitės į gydytoją arba vaistininką.

Rekomenduojama dozė suaugusiems žmonėms
Per parą rekomenduojama gerti vieną Thiogamma tabletę (atitinka 600 mg tiokto rūgšties). Tokia dozė išgeriama per vieną kartą, maždaug 30 minučių prieš pirmąjį valgymą.

Thiogamma tabletę būtina nuryti nevalgius sveiką, nekramtytą, užgeriant pakankamu kiekiu skysčio. 

Gydymo trukmė
Diabetinis nervo pažeidimas yra lėtinė liga, todėl Thiogamma gali tekti vartoti nuolat. Gydymo trukmę nustato gydytojas.

Ką daryti pavartojus per didelę Thiogamma dozę?
Jeigu kas nors kitas netyčia pavartoja per daug Thiogamma, nedelsiant kreipkitės į gydytoją arba ligoninės skyrių. Perdozavus gali pasireikšti pykinimas, vėmimas ir galvos skausmas.

Pavieniais atvejais, išgėrus daugiau nei 10 g tiokto rūgšties (ypač jei tuo pat metu gerta daug alkoholio), buvo pavienių sunkių ar net gyvybei pavojingų apsinuodijimo simptomų (pvz., išplitusių traukulių, rūgščių ir šarmų pusiausvyros sutrikimo, sunkių kraujo krešėjimo sutrikimų) pasireiškimo atvejų.

Pamiršus pavartoti Thiogamma 
Negalima vartoti dvigubos dozės norint kompensuoti praleistą tabletę.

Jeigu kiltų daugiau klausimų dėl šio vaisto vartojimo, kreipkitės į gydytoją arba vaistininką.


4.	Galimas šalutinis poveikis

Šis vaistas, kaip ir visi kiti, gali sukelti šalutinį poveikį, nors jis pasireiškia ne visiems žmonėms.

Labai reti (pasireiškia mažiau kaip 1 iš 10000 pacientų)
· Skonio jutimo pakitimai, virškinimo trakto sutrikimai - pykinimas, vėmimas, virškinimo trakto (pilvo) skausmai bei viduriavimas, gliukozės koncentracijos kraujyje sumažėjimas, gali pasireikšti ir šių gliukozės koncentracijos kraujyje sumažėjimo simptomų: galvos sukimasis, sustiprėjęs prakaitavimas, galvos skausmas bei matymo sutrikimas, alerginės reakcijos, pvz., odos išbėrimas, dilgėlinė ir  niežulys. Nedelsiant pasitarkite su gydytoju, jeigu Jums pasireiškia šie simptomai.

Dažnis nežinomas (negali būti apskaičiuotas pagal turimus duomenis)
· Gliukozės kiekį kraujyje reguliuojančių hormonų sutrikimas, dėl kurio labai sumažėja cukraus 	kiekis kraujyje (autoimuninis insulino sindromas).

Pranešimas apie šalutinį poveikį
Jeigu pasireiškė šalutinis poveikis, įskaitant šiame lapelyje nenurodytą, pasakykite gydytojui arba vaistininkui. Apie šalutinį poveikį taip pat galite pranešti Valstybinei vaistų kontrolės tarnybai prie Lietuvos Respublikos sveikatos apsaugos ministerijos nemokamu telefonu 8 800 73568 arba užpildyti interneto svetainėje www.vvkt.lt esančią formą ir pateikti ją Valstybinei vaistų kontrolės tarnybai prie Lietuvos Respublikos sveikatos apsaugos ministerijos vienu iš šių būdų: raštu (adresu Žirmūnų g. 139A, LT-09120 Vilnius), nemokamu fakso numeriu 8 800 20131, el. paštu NepageidaujamaR@vvkt.lt, taip pat per Valstybinės vaistų kontrolės tarnybos prie Lietuvos Respublikos sveikatos apsaugos ministerijos interneto svetainę (adresu http://www.vvkt.lt). Pranešdami apie šalutinį poveikį galite mums padėti gauti daugiau informacijos apie šio vaisto saugumą.


5.	Kaip laikyti Thiogamma

Šį vaistą laikykite vaikams nepastebimoje ir nepasiekiamoje vietoje.
Ant pakuotės ir lizdinės plokštelės po „EXP“ nurodytam tinkamumo laikui pasibaigus, šio vaisto vartoti negalima. Vaistas tinkamas vartoti iki paskutinės nurodyto mėnesio dienos.

Laikyti ne aukštesnėje kaip 25 C temperatūroje. 

Vaistų negalima išmesti į kanalizaciją arba su buitinėmis atliekomis. Kaip išmesti nereikalingus vaistus, klauskite vaistininko. Šios priemonės padės apsaugoti aplinką.


6.	Pakuotės turinys ir kita informacija

Thiogamma sudėtis
· Veiklioji medžiaga yra tiokto rūgštis. Kiekvienoje plėvele dengtoje tabletėje yra 600 mg tiokto rūgšties.
· Pagalbinės medžiagos yra hipromeliozė, kroskarmeliozės natrio druska, mikrokristalinė celiuliozė, dimetikonas, koloidinis bevandenis silicio dioksidas, talkas, laktozė monohidratas, magnio stearatas, makrogolis 6000, talkas, natrio laurilsulfatas.

Thiogamma išvaizda ir kiekis pakuotėje
Tai geltonos, pailgos plėvele dengtos tabletės su vagele abiejose pusėse. Vagelė nėra skirta tabletei perlaužti.
Pakuotėje yra 30, 60 arba 100 plėvele dengtų tablečių, supakuotų lizdinėse plokštelėse.

Gali būti tiekiamos ne visų dydžių pakuotės.

Registruotojas ir gamintojas
Registruotojas
Wörwag Pharma GmbH & Co. KG
Flugfeld-Allee 24
71034 Böblingen
Vokietija
Tel. +49(0) 7031/6204-0
Faksas +49(0) 7031/6204-31
El. paštas info@woerwagpharma.com 

Gamintojas
Dragenopharm Apotheker Püschl GmbH
Göllstr. 1
84529 Tittmoning
Vokietija

arba

Wörwag Pharma Operations Sp. z o.o.
Ul. Gen. Mariana Langiewicza 58 
95-050 Konstantynów Łódzki
Lenkija

arba

AAA-Pharma GmbH
Flugfeld-Allee 24
71034 Böblingen
Vokietija

Jeigu apie šį vaistą norite sužinoti daugiau, kreipkitės į registruotoją.

Šis pakuotės lapelis paskutinį kartą peržiūrėtas 2025-06-13.

Išsami informacija apie šį vaistą pateikiama Valstybinės vaistų kontrolės tarnybos prie Lietuvos Respublikos sveikatos apsaugos ministerijos tinklalapyje http://www.vvkt.lt/.

